將謁介庵以詩先之
作者：趙蕃
朝代：宋

paragraphs: 溪山故無盡，隨取隨以足。
平生笑賀監，敕賜鏡湖曲。
今代介庵老，未歸先築屋。
一區占何地，琵琶欣在目。
是洲出誰氏，詩自隨州續。
當年名絕唱，今也安可獨。
溪如益彎環，山爲增隠伏。
以知得所託，水潤由韞玉。
一朝起乘傳，屢疏乞祠祿。
俞音落天上，裝行不待束。
還家謝溪山，拄杖巾一幅。
開堂會賓友，快語瀉酃醁。
我時得得來，奉屨期追逐。
維摩適示病，對客倦冠服。
悠然失前瞻，重詣規再卜。
尺書往問訊，勞公手親復。
愛我誨我至，敬拜不敢瀆。
自憐生無資，是役尤僕僕。
轅駒豈忘遠，歸棹戒已宿。
但乞老先生，一言壯空麓。